Julius Janhonen

Julius Ilmari Janhonen (s. 5. maaliskuuta 1999 Helsinki) on suomalainen jääkiekkoilija, joka pelaa Mestis-joukkue Joensuun Kiekko-Pojissa. Hän on pelipaikaltaan keskushyökkääjä, mutta Janhonen osaa pelata myös laidassa.
Ura.
Janhonen on Espoo Bluesin kasvatti. Kaudella 2015–2016 hän voitti Blues EKS:n sisäisen piste- ja syöttöpörssin tehoilla 26+34=60, joilla Janhonen jakoi B2-nuorten SM-sarjan pistepörssin kuudennen sijan kolmen muun pelaajan kanssa. Hän voitti kauden päätteeksi B2-nuorten SM-hopeaa. Kaudella 2016–2017 Janhonen jakoi tehoilla 13+35=48 B-nuorten SM-sarjan pistepörssin kahdeksannen sijan Ilveksen Lassi Korpelan kanssa. Hän voitti kauden päätteeksi B-nuorten SM-hopeaa ja Janhonen valittiin sarjan toiseen tähdistökentälliseen.
Kaudeksi 2017–2018 Janhonen siirtyi Helsingin IFK:n A-nuoriin, jossa hän voitti kauden päätteeksi SM-pronssia. Kaudella 2018–2019 Janhonen oli 13 osumallaan joukkueen kolmanneksi paras maalintekijä. Kaudella 2019–2020 hän nousi HIFK:n varakapteeniksi. Janhonen jakoi tehoilla 14+26=40 joukkueen sisäisen pistepörssin voiton Rasmus Heljangon ja Janne Hämäläisen kanssa. Hän edusti harjoituskaudella myös HIFK:n SM-liigajoukkuetta Pitsiturnauksessa.
Janhonen aloitti harjoituskauden 2020–2021 "yli-ikäisenä" Rauman Lukon U20-joukkueessa, mutta hän ei kuitenkaan pelannut siellä yhtään sarjaottelua. Janhonen kävi vuodet 2020–2024 American International Collegen yliopistoa. Hän voitti "Freshman-vuotenaan" 2020–2021 Atlantic Hockeyn mestaruuden ja runkosarjan mestaruuden, kuten myös "Sophomore-vuotenaan" 2021–2022. "Senior-vuotenaan" 2023–2024 Janhonen oli tehoilla 5+19=24 joukkueensa toiseksi paras pistemies Dustin Manzin jälkeen.
Kaudeksi 2024–2025 Janhonen siirtyi 1+1-vuotisella ja tryoutin sisältävällä sopimuksella SM-liigajoukkue Hämeenlinnan Pallokerhoon. Hän teki liigadebyyttinsä runkosarjan avauskierroksella 10. syyskuuta 2024 vieraissa Mikkelin Jukureita vastaan. Janhonen merkittiin HPK:n nelosketjun vasempaan laitaan Olli Korhosen ja Miro Ruokosen viereen. Hän sai ottelussa jääaikaa 9.38 minuuttia. Janhonen pelasi HPK:ssa viisi runkosarjaottelua ilman tehopisteitä, kunnes tryout-jakson päätyttyä syyskuussa 2024 seura tiedotti, että hänen koejaksonsa ei johtanut sopimukseen. Yhdeksän päivää myöhemmin Janhosen uutisoitiin siirtyvän loppukauden kattavalla sopimuksella Mestis-joukkue Kokkolan Hermekseen. Tammikuussa 2025 seura lainasi hänet kahden ottelun mittaisella sopimuksella HIFK:n SM-liigajoukkueeseen paikkaamaan loukkaantumisia. Janhonen pelasi Hermeksessä kaikkiaan 37 runkosarjaottelua tehopistein 15+17=32, kunnes helmikuussa seura lainasi hänet jo kauden kolmanteen SM-liigajoukkueeseen, Oulun Kärppiin. Kolme päivää myöhemmin siirtotakarajalla Janhosen uutisoitiin jatkavan siellä loppukauden kattavalla sopimuksella. Hän teki liigauransa avausmaalin 22. helmikuuta 2025 vieraissa KalPaa vastaan. Janhonen pelasi Kärpissä kaikkiaan 12 runkosarjaottelua tehopistein 1+1=2.
Janhonen siirtyi kaudeksi 2025–2026 vuoden mittaisella sopimuksella Mestis-joukkue Joensuun Kiekko-Poikiin. Joukkuetta valmentaa hänelle Hermeksestä tuttu Juha-Matti Kemppainen.
Muuta.
Janhonen valmistui ylioppilaaksi Leppävaaran lukiosta keväällä 2019.